ananddey/assamese-wiki-corpus huggingface dataset:
ষ্টিফেন হকিং

ষ্টিৱেন ৱিলিয়াম হকিং (; ৮ জানুৱাৰী ১৯৪২ – ১৪ মাৰ্চ ২০১৮) হৈছে এজন তাত্ত্বিক পদাৰ্থবিদ, ব্ৰহ্মাণ্ডবিজ্ঞানী আৰু লেখক। তেওঁৰ বৈজ্ঞানিক তথ্যসমৃদ্ধ গ্ৰন্থসমূহে তেওঁক জীৱনকালতেই এক অনন্য কিংবদন্তীত পৰিণত কৰিছিল। তেওঁ মৃত্যুৰ আগতে কেমব্ৰিজ বিশ্ববিদ্যালয়ৰ 'চেণ্টাৰ ফৰ থিওৰেটিকেল কজমলজি'ৰ গৱেষণা পৰিচালক আছিল আৰু ১৯৭৯ চনৰপৰা ২০০৯ চন পৰ্যন্ত কেমব্ৰিজ বিশ্ববিদ্যালয়ত গণিতৰ লুকাচীয় অধ্যাপক আছিল। তেওঁ 'ৰয়েল ছ’ছাইটি অৱ আৰ্টছ'ৰ সন্মানীয় ফেল’, 'পণ্টিফিকেল একাডেমী'ৰ আজীৱন সদস্য, আৰু ২০০৯ চনত আমেৰিকা যুক্তৰাষ্ট্ৰৰ সৰ্বোচ্চ অসামৰিক সন্মান 'প্ৰেচিডেন্সিয়েল মেডেল অৱ ফ্ৰীডম' সন্মানেৰে ভূষিত কৰা হৈছিল। মটৰ নিউৰন ৰোগৰ দৰে এক মাৰাত্মক ব্যাধিৰ সৈতে সহবাস কৰিও নিজস্ব ইচ্ছাশক্তি আৰু অধ্যৱসায়েৰে বিজ্ঞান জগতত এক চমৎকাৰী সত্তা হিচাপে নিজকে তেওঁ উপস্থাপন কৰিব পাৰিছিল। ২০১৮ চনৰ ১৪ মাৰ্চ তাৰিখে যুক্তৰাজ্যৰ কেমব্ৰিজত অৱস্থিত নিজা বাসভৱনত তেওঁৰ মৃত্যু হয়।

জন্ম

১৯৪২ চনৰ ৮ জানুৱাৰীত ইংলেণ্ডৰ অ'ক্সফ'ৰ্ডত হকিঙৰ জন্ম হৈছিল। তেওঁৰ পিতৃ আৰু মাতৃ আছিল ক্ৰমে ড॰ ফ্ৰেংক হকিং আৰু ইছাবেল হকিং।

শিক্ষা

ছেণ্ট এলবান হাইস্কুলত শিক্ষা গ্ৰহণ। ১৯৬২ চনত অক্সফ'ৰ্ড বিশ্ববিদ্যালয়ৰ পৰা বি এ ডিগ্ৰী পোৱাৰ পিছত তাতে তেওঁ মহাকাশ বিজ্ঞান অধ্যয়ন কৰে। তেওঁ ক্ৰমে ট্ৰিনিটি হল আৰু কেমব্ৰিজ বিশ্ববিদ্যালয়ত সিদ্ধান্তগত মহাকাশ বিজ্ঞান আৰু অন্তৰীক্ষ বিজ্ঞান অধ্যয়ন কৰে।

কৰ্মজীৱন

ষ্টিৱেন হকিঙে প্ৰধানকৈ বিশ্বব্ৰহ্মাণ্ডৰ মৌলিক সূত্ৰসমূহৰ ওপৰত গুৰুত্ব আৰোপ কৰিছিল। ৰ'জাৰ পেনৰ'জৰ সৈতে তেওঁ প্ৰমাণ কৰি দেখুৱাইছিল যে আইনষ্টাইনৰ আপেক্ষিকতাবাদৰ সূত্ৰই দৰ্শায় যে মহাকাশ আৰু সময়ৰ আৰম্ভণি বিগ বেঙৰ জৰিয়তে আৰু সমাপ্তি হয় কৃষ্ণগহ্বৰত। তেওঁ চেণ্টাৰ ফৰ থিয়ৰিটিকেল কচম’ল’জি, কেমব্ৰিজত গৱেষণা সঞ্চালক হিচাপে কাৰ্যনিৰ্বাহ কৰিছিল।

মৃত্যু

২০১৮ চনৰ ১৪ মাৰ্চ তাৰিখে ইংলেণ্ডৰ কেমব্ৰিজত অৱস্থিত নিজা বাসগৃহত তেওঁৰ দেহাৱহান হয়।

গ্ৰন্থৰাজী

A Brief History of Time (১৯৮৮)
Black Holes and Baby Universes and Other Essays (১৯৯৩)
The Universe in a Nutshell (২০০১)
On the Shoulders of Giants (২০০২)
God Created the Integers: The Mathematical Breakthroughs That Changed History (২০০৫)
The Dreams That Stuff Is Made of: The Most Astounding Papers of Quantum Physics and How They Shook the Scientific World (২০০১)
My Brief History (২০১৩)
Brief Answers to the Big Questions (২০১৮)

তথ্য সংগ্ৰহ

বাহ্যিক সংযোগ

শ্ৰেণী:যুক্তৰাজ্যৰ ব্যক্তি
শ্ৰেণী:মৃত ব্যক্তি
শ্ৰেণী:পদাৰ্থ বিজ্ঞানী
শ্ৰেণী:তাত্ত্বিক পদাৰ্থ বিজ্ঞানী
অনোখী মিউজিয়াম অৱ হেণ্ড প্ৰিণ্টিং

অনোখী মিউজিয়াম অৱ হেণ্ড প্ৰিণ্টিং হৈছে ৰাজস্থানৰ অম্বৰত অৱস্থিত হেণ্ড-ব্লক প্ৰিন্টিঙৰ কলাৰ প্ৰতি উৎসৰ্গিত এক ব্যক্তিগত সংগ্ৰহালয়। ২০০৫ চনত মুকলি কৰা এই সংগ্ৰহালয়টো অনোখীৰ প্ৰতিষ্ঠাপকসকলৰ পদক্ষেপ, যি ব্লক-প্ৰিণ্টেড কাপোৰৰ এটা ভাৰতীয় খুচুৰা ব্ৰেণ্ড ।

ৰেচেল ব্ৰেকেন-সিং আৰু তেওঁৰ স্বামী প্ৰীতম সিঙে এই সংগ্ৰহালয়টোৰ পৰিকল্পনা কৰিছিল। ইয়াৰ উদ্দেশ্য হৈছে পৰম্পৰাগত শিল্পকৰ্মসমূহ সংৰক্ষণ কৰা, ব্লক-প্ৰিণ্টিং শিল্পকলাৰ কৌশল আৰু ইয়াৰ চহকী ইতিহাসৰ বিষয়ে জানিবলৈ এক স্পৰ্শনীয় অনুভৱ প্ৰদান কৰা। সংগ্ৰহালয়টোত বস্ত্ৰ আৰু সা-সঁজুলিৰ এক বিস্তৃত সংগ্ৰহ প্ৰদৰ্শিত কৰা হৈছে।

সংগ্ৰহ

সংগ্ৰহালয়টোত বিভিন্ন ধৰণৰ সংগ্ৰহ আছে, যিবোৰ শিল্পৰ ইতিহাসৰ সৈতে সংপৃক্ত। ইয়াৰ উপৰিও ইয়াত বিৰল পৰম্পৰাগত সাজ-পোছাকৰ পৰা আৰম্ভ কৰি শিল্পীসকলে সৃষ্টি কৰা উদ্ভাৱনীমূলক চানেকিলৈকে বিভিন্ন ধৰণৰ সমসাময়িক কাপোৰৰ সামগ্ৰী প্ৰদৰ্শন কৰা হৈছে। অনোখী আৰ্কাইভত ১৯৭০ দশকৰ পৰা আৰম্ভ হোৱা কাপোৰ আৰু ঘৰুৱা সামগ্ৰীৰ সংগ্ৰহ আছে। ইয়াত প্ৰদৰ্শিত বস্ত্ৰ পৰম্পৰাসমূহৰ ভিতৰত ৰাজস্থানৰ বলোটাৰ গ্ৰামীণ পৰিধানৰ পৰা লৈ গুজৰাটৰ ‘অজৰক’ ৰংকৰণ (dying) কৌশললৈকে অন্তৰ্ভুক্ত কৰা হৈছে। কোট আৰু জেকেট, বিচাউনি বা বেডকভাৰ, আৰু ব্লক প্ৰিণ্টিং শিল্পত ব্যৱহৃত সঁজুলি, যেনে কাঠ আৰু লোহাৰ ব্লক, চিজেল, ড্ৰিল আদিও এই সংগ্ৰহৰ এক গুৰুত্বপূৰ্ণ অংশ।

প্ৰসংগ

বাহ্যিক সংযোগ

শ্ৰেণী:ৰাজস্থানৰ সংগ্ৰহালয়
শ্ৰেণী:ভাৰতভিত্তিক সাংস্কৃতিক সংগঠন
মনু লিম্বু

মনু লিম্বু (ইংৰাজী: Manu Limbu; জন্ম: ১৬ মাৰ্চ ১৯৮৪) নেপাল সংগীত উদ্যোগৰ এগৰাকী লোক-গায়িকা। তেওঁ ২০১০ চনত বছৰৰ শ্ৰেষ্ঠ গায়িকা বঁটা আৰু ২০১৬ চনত দ্বিতীয় নেচনেল কেপিটেল এৱাৰ্ড লাভ কৰিছে।

কেৰিয়াৰ

শৈশৱৰ পৰাই মনুৱে ১৮ বছৰতকৈও অধিক সময় ধৰি নেপালী আধুনিক আৰু লোক-গীতকে ধৰি শতাধিক সংগীত এলবাম বাণীবদ্ধ কৰিছে। তেওঁৰ সংগীত এলবামসমূহ হ'ল মাণ্ড মাণ্ড; এলবামটোৰ জনপ্ৰিয় গীতসমূহ হৈছে মাণ্ডা মাণ্ডা, গুটু মুটু, আই দিয়াউ, গুনাসো ৰাহায়ো, ছান ছান চুৰা বাজ্যো, চ্যাত্যু টিমিলে, টিম্ৰো মুস্কান, আউ আউ, আৰু আন এটা জনপ্ৰিয় সংগীত এলবাম মোহিনী; ইয়াৰ গীত সমূহ হৈছে লুকি লুকি, পৰে কাছো হোলা, ছিৰাইমা খুলছা, কহিলে হাছদৈ, হেৰী ৰহনচু মা, আউনা বলা আদি৷ এই গীত সমূহ নেপালী শ্ৰোতাৰ মাজত জনপ্ৰিয় হৈ আহিছে।

তেওঁৰ অন্য কিছুমান গীত হ’ল কদম কদম, ৰেশমী ৰুমাল, আৰু চাচোক ধননাম-লিম্বু ছং। ইয়াৰ উপৰিও তেওঁ মাণ্ড মাণ্ড, টিমৰো মুস্কান, আৰু পাৰে কাছ' হোলা আদি মিউজিক ভিডিঅ'ত অভিনয় কৰিছে৷

গায়িকাৰ লগতে তেওঁ এগৰাকী সুৰকাৰ, গীতিকাৰ আৰু এগৰাকী মডেলো। নেপাল আৰু অন্যান্য দেশৰ বহু সংগীত অনুষ্ঠানত তেওঁ অংশগ্ৰহণ কৰিছে। এগৰাকী শ্ৰেষ্ঠ গায়িকা হিচাপে নেপালী সংগীতত তেওঁৰ কৰ্মই গুণগত সংগীতৰ দিশত এক নতুন মাইলৰ খুঁটি স্থাপন কৰিছে। তেখেতে ২০১০ চনৰ শ্ৰেষ্ঠ গায়িকা আৰু ২০১৬ চনৰ দ্বিতীয় নেচনেল কেপিটেল এৱাৰ্ড লাভ কৰিছে। বহুতো সামাজিক সজাগতা প্ৰকল্প যেনে ৰাজপথৰ নাটক, ঘৰুৱা হিংসাৰ বিৰুদ্ধে নাটক, আৰু এইচ আই ভি সজাগতা কাৰ্যসূচীত অংশগ্ৰহণ কৰা বাবে তেওঁ নেপালী লোকসকলৰ এগৰাকী প্ৰিয় কণ্ঠশিল্পী৷

তথ্য সংগ্ৰহ

শ্ৰেণী:নেপালৰ কণ্ঠশিল্পী
বিদ্যা মালৱাদে

বিদ্যা মালৱাদে (জন্ম-২ মাৰ্চ ১৯৭৩) হৈছে এগৰাকী ভাৰতীয় অভিনয় শিল্পী৷ তেওঁক সাধাৰণতে হিন্দী ভাষাৰ চলচ্চিত্ৰত দেখা যায়৷

প্ৰাৰম্ভিক জীৱন

১৯৭৩ চনৰ ২ মাৰ্চ বিদ্যা মালৱাদেৰ জন্ম হয়৷ তেওঁৰ জন্মস্থান মহাৰাষ্ট্ৰ৷ তেওঁ বৰ্ষীয়ান অভিনেত্ৰী স্মিতা পাটিলৰ ভতিজী৷তেওঁৰ দুগৰাকী ভগ্নী আছে৷

কৰ্মজীৱন

বিদ্যা মালৱাদেয়ে এয়াৰ হোষ্টেছ হিচাপে নিজৰ কেৰিয়াৰ আৰম্ভ কৰিছিল। তাৰ পিছত তেওঁ মডেলিঙৰ জগতত প্ৰৱেশ কৰে৷ মডেলিঙৰ জগতত বিভিন্ন কৰ্মত নিয়োজিত হৈ থাকোঁতেই তেওঁ বিজ্ঞাপন চলচ্চিত্ৰ নিৰ্মাতা প্ৰহ্লাদ কক্কৰৰ সান্নিধ্যলৈ আহে৷ কক্কৰে তেওঁক কিছুমান বিজ্ঞাপনৰ বাবে বাছি লয়। পৰৱৰ্তী পৰ্যায়ত বিদ্যাই বিক্ৰম ভাটৰ ইণ্টেহা (২০০৩)ৰ জৰিয়তে হিন্দী ছবি জগতত পোনপ্ৰথমবাৰৰ বাবে প্ৰকাশ কৰে৷ অৱশ্যে ছবিখনে বক্স অফিচত বিফলতাৰ মুখামুখি হয়। তেওঁ ইয়াৰ পিছত ধাৰাবাহিকভাৱে একাধিক অসফল চিনেমা আৰু কেইবাটাও বিজ্ঞাপনত অংশ লয়৷ ২০০৭ বৰ্ষটো তেওঁৰ বাবে উল্লেখযোগ্য বৰ্ষ হিচাপে পৰিগণিত হয়৷ তেওঁ ২০০৭ চনত চক দে ইণ্ডিয়াত অভিনয় কৰে৷ ছবিখনত তেওঁ ভাৰতীয় মহিলা জাতীয় হকী দলৰ গ'লৰক্ষক আৰু অধিনায়কৰ চৰিত্ৰত অভিনয় কৰে।তেওঁৰ শেহতীয়া চিনেমা আছিল ইয়াৰা চিলি চিলি।
]]ৰ সৈতে বিদ্যা মালভাডে।

ব্যক্তিগত জীৱন

বিদ্যাই আইন অধ্যয়ন কৰি এয়াৰ হোষ্টেছ হিচাপে কাম কৰিছিল। তেওঁৰ প্ৰথম স্বামী কেপ্তেইন অৰবিন্দ সিং বাগ্গা৷ তেওঁ আছিল এলায়েন্স এয়াৰৰ পায়লট৷ ২০০০ চনত তেওঁ চলাই থকা এলায়েন্স এয়াৰ ফ্লাইট ৭৪১২খনে পাটনাৰ এটা ভৱনত খুন্দা মাৰে৷

বঁটা আৰু মনোনয়ন

বৰ্ষ
চলচ্চিত্ৰ
বঁটা
শিতান
ফল
২০০৪
ইণ্টেহা
ফিল্মফেয়াৰ বঁটা
শ্ৰেষ্ঠ নৱাগতা

স্ক্ৰীণ বঁটা
শ্ৰেষ্ঠ নৱাগতা

ষ্টাৰ গীল্ড বঁটা
শ্ৰেষ্ঠ নৱাগতা

ষ্টাৰ ডাষ্ট বঁটা
ছুপাৰষ্টাৰ অৱ টুমুৰ'-মহিলা

শ্ৰেষ্ঠ উল্লেখনীয় অভিনয়-মহিলা

২০০৯
কিডনেপ

তথ্যসূত্ৰ

শ্ৰেণী:অভিনয় শিল্পী
শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় নাৰী
শ্ৰেণী:জীৱিত ব্যক্তি
শ্ৰেণী:অভিনেত্ৰী
শ্ৰেণী:মহাৰাষ্ট্ৰৰ ব্যক্তি
শ্ৰেণী:মডেল

বাহ্যিক সংযোগ

চক দে ইণ্ডিয়া জীৱনী
বলিউদ স্পাইছৰ সৈতে সাক্ষাৎকাৰ
মুচি গেন্দেৰা

মুচি গেন্দেৰা(, বৈজ্ঞানিক নামঃ Viverra zibetha) দক্ষিণ আৰু দক্ষিণ পূৱ এছিয়াত পোৱা এবিধ জন্তু। ইয়াৰ ব্যাপক বিতৰণ, ব্যাপক বিচৰণক্ষেত্ৰৰ ব্যৱহাৰ আৰু ইয়াৰ বিচৰণক্ষেত্ৰত অন্তৰ্ভুক্ত বহুতো ৰাজ্যৰ কৃষি আৰু গৌণ প্ৰাকৃতিক পৰিৱেশত বাস কৰা সুস্থ সংখ্যাৰ বাবে ইয়াক আই ইউ চি এন ৰঙা তালিকাত কম উদ্বেগজনক হিচাপে তালিকাভুক্ত কৰা হৈছে।

বৈশিষ্ট্য

মুচি গেন্দেৰা গাৰ নোম যথেষ্ট মোটা আৰু শৰীৰৰ বৰণ বাদামী ধূসৰৰ পৰা শেঁতা হালধীয়া বাদামী ৰঙৰ, সাধাৰণতে ইয়াৰ পিঠিত কেইবাটাও দীৰ্ঘায়িত ক'লা বা বাদামী বেণ্ড আৰু কাষত দীৰ্ঘায়িত দাগৰ শাৰী থাকে। সাধাৰণতে পিঠিত পাঁচ বা ছটা সুকীয়া বেণ্ড আৰু প্ৰতিটো ফালে চাৰি-পাঁচ শাৰী দাগ থাকে। কিছুমানৰ ৰেখা আৰু দাগ অস্পষ্ট, পৃষ্ঠীয় বেণ্ডবোৰৰ অভাৱ। সাধাৰণতে কাণৰ পিছফালৰ পৰা কান্ধলৈকে দুটা ক’লা ৰেখা থাকে, আৰু প্ৰায়ে সন্মুখত তৃতীয়টো ডিঙি পাৰ হৈ থাকে। ইয়াৰ শৰীৰৰ তলৰফালৰ ৰং বাদামী বা ধূসৰ, শৰীৰৰ ওপৰৰ অংশ প্ৰায়ে ধূসৰ আৰু নিম্নাংশ বাদামী। ওপৰৰ অংশৰ ধূসৰ নোমবোৰ প্ৰায়ে ক’লা টিপযুক্ত হয়। মূৰটো ধূসৰ বা বাদামী ধূসৰ, থুঁতৰি প্ৰায়ে বাদামী। কাণ দুখন চুটি আৰু ঘূৰণীয়া আৰু প্ৰতিটো কাণৰ পিছফালে আৰু প্ৰতিটো চকুৰ সন্মুখত এটা ক'লা-মিঠা বৰণীয়া চিন থাকে। ঠেং দুখন বাদামী বা ক’লা। ইয়াৰ নেজত পৰ্যায়ক্ৰমে ক’লা আৰু বগা ৰঙৰ প্ৰতিটোৰে‍ সাতৰ পৰা নটা আঙুঠি থাকে। ইয়াৰ মূৰৰ পৰা শৰীৰলৈকে দৈৰ্ঘ্য ৫৩–৫৮ চে.মি. (২১–২৩ ইঞ্চি) আৰু ইয়াৰ আগলৈ ক্ৰমে চিঞা হোৱা নেজডালৰ দৈৰ্ঘ্য ৩৮–৪৩ চে.মি. (১৫–১৭ ইঞ্চি)। ২০০৮ চনত ডাচিগাম ৰাষ্ট্ৰীয় উদ্যানত প্ৰথমবাৰৰ বাবে ১,৭৭০ মিটাৰ (৫,৮১০ ফুট) উচ্চতাত এটা মুচি গেন্দেৰা নথীভুক্ত কৰা হৈছিল। উত্তৰ-পূব ভাৰতত ২৫০০ মিটাৰ (৮,২০০ ফুট) উচ্চতাত ইয়াক নথীভুক্ত কৰা হৈছিল। কালাক্কাড মুণ্ডনথুৰাই বাঘ সংৰক্ষিত বনাঞ্চলত ইয়াক ঘাঁহনি, নদীৰ পাৰৰ আগশাৰীৰ স্থানত ইয়াক লিপিৱদ্ধ কৰা হৈছিল আৰু ২০০২ চনত জৰীপৰ সময়ত চাহ বাগিচাৰ ওচৰতো ইয়াক দেখা গৈছিল। মুডুমলাই বাঘ সংৰক্ষিত বনাঞ্চলত ইয়াক পৰ্ণপাতী অৰণ্য, অৰ্ধচিৰসেউজ আৰু কাঁইটীয়া অৰণ্যত আৰু খৰালি কালত এখন গাঁৱৰ ওচৰৰ পানীৰ গাঁততো ইয়াক লিপিৱদ্ধ কৰা হৈছে।

আচৰণ আৰু পৰিস্থিতিতন্ত্ৰ

মুচি গেন্দেৰা নিশাচৰ প্ৰাণী আৰু ই মূলতঃ স্থলজ; পোক-পৰুৱা ইয়াৰ খাদ্য৷

খাদ্য

মুচি গেন্দেৰাই নিগনি,এন্দুৰ, চৰাই, সাপ, ফল, শিপা আৰু গেলা-পচা মাংস খায়। ইহঁতক কিছুমানক হাঁহ-কুকুৰা কঢ়িয়াই নিয়াও দেখা গৈছে৷

প্ৰজনন

মাইকী মুচি গেন্দেৰাই সাধাৰণতে চাৰি-পাঁচটা পোৱালি জন্ম দিয়ে৷ বন্দী অৱস্থাত আয়ুস আঠৰ পৰা ন বছৰ।

সংৰক্ষণ

মুচি গেন্দেৰাক CITES-ৰ পৰিশিষ্ট III-ত তালিকাভুক্ত কৰা হৈছে। ম্যানমাৰত ১৯৯৪ চনৰ বন্যপ্ৰাণী আইন অনুসৰি ই সম্পূৰ্ণৰূপে সুৰক্ষিত।

তথ্য সংগ্ৰহ
উদয়ন দুৱৰা

উদয়ন দুৱৰা হৈছে এগৰাকী ভাৰতীয় চলচ্চিত্ৰ অভিনেতা। বিশেষকৈ অসমীয়া চলচ্চিত্ৰ, অসমীয়া ধাৰাবাহিক আৰু চুটিছবিত কৰা অভিনয়ৰ বাবে তেওঁক জনা যায়। ইয়াৰোপৰি বিভিন্ন অনুষ্ঠানৰ ঘোষক হিচাপেও তেওঁ জনপ্ৰিয়।

জন্ম আৰু শিক্ষা

১৯৮৫ চনৰ ২৬ ডিচেম্বৰত ডিব্ৰুগড় জিলাৰ নামৰূপত উদয়ন দুৱৰাৰ জন্ম হয়। তেখেতৰ পিতৃৰ নাম প্ৰেমানন্দ দুৱৰা আৰু মাতৃৰ নাম স্বৰ্গীয় ৰীতা দুৱৰা। নামৰূপৰ কেন্দ্ৰীয় বিদ্যালয়ৰ পৰা তেওঁ স্কুলীয়া শিক্ষা সমাপ্ত কৰে। ইয়াৰপাছত তেখেতে গোলাঘাটৰ দেৱৰাজ ৰয় মহাবিদ্যালয়ৰ পৰা স্নাতক ডিগ্ৰী লাভ কৰে।

কৰ্মজীৱন

২০০৭ চনত উদয়ন দুৱৰা মুম্বাইলৈ যায় আৰু নিজৰ কৰ্মজীৱন আৰম্ভ কৰে। বিভিন্ন কোম্পানীত কাম কৰাৰ পাছত তেখেত ২০১৩ চনত গুৱাহাটীলৈ ঘূৰি আহে আৰু এক কোম্পানীত মেনেজাৰৰূপে কৰ্মৰত হয়।

অভিনয় জীৱন

গুৱাহাটীত কৰ্মৰত হৈ থাকোঁতে তেওঁ এক টেলিভিছন চেনেলৰ কাৰণে অ'ডিছন দিয়ে আৰু এখন অসমীয়া ধাৰাবাহিকত অভিনয় কৰাৰ সুযোগ লাভ কৰে। ৰীমা বৰাৰ পৰিচালিত ২০১৫ চনত মুক্তিপ্ৰাপ্ত ছবি বকুল (চলচ্চিত্ৰ)ত কৰা অভিনয়েৰে উদয়ন দুৱৰাই চলচ্চিত্ৰপ্ৰেমীৰ দৃষ্টি আকৰ্ষণ কৰিবলৈ সক্ষম হয়। উদয়ন দুৱৰা এগৰাকী স্ব-প্ৰশিক্ষিত অভিনেতা। তেওঁ‌ এক সাক্ষাৎকাৰত উল্লেখ কৰা মতে বিভিন্ন চলচ্চিত্ৰ বা অভিনয় চাই সূক্ষ্ম পৰ্যবেক্ষণৰ দ্বাৰা এই অভিনয় কলাটো আয়ত্ত কৰিবলৈ চেষ্টা কৰি আছে।

চলচ্চিত্ৰপঞ্জী

বৰ্ষ চলচ্চিত্ৰ চৰিত্ৰ পৰিচালক টোকা
২০১৫ বকুল (চলচ্চিত্ৰ) ৰক্তিম ৰীমা বৰা
২০১৭ দূৰ মানৱ কংকণ ৰাজখোৱা
২০১৭ ৰাম ভড্‌কা হুইস্কী
২০১৭ গেংছ অৱ্ নৰ্থ-ইষ্ট
২০১৯ ইপাৰ সিপাৰ প্ৰণৱজ্যোতি ভৰাঁ‌লী

টেলিভিছন

Awesome Assam with Sarah Todd, FOX Life India

চুটিছবি

বহুবৃত্ত

ধাৰাবাহিক

বঁ‌টা/সন্মান

বকুল (চলচ্চিত্ৰ)ত অভিনয়ৰ বাৰে অসম ৰাজ্যিক চলচ্চিত্ৰ বঁ‌টাৰ শ্ৰেষ্ঠ অভিনেতাৰ সন্মান

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:অসমীয়া অভিনেতা
শ্ৰেণী:জীৱিত ব্যক্তি
অপৰাজেয় (চলচ্চিত্ৰ)

অপৰাজেয় ১৯৭০ চন ৬ মে'ত মুক্তিপ্ৰাপ্ত সমান্তৰাল ধাৰা বা কলাত্মক ধাৰাৰ প্ৰভাৱপুষ্ট প্ৰথম অসমীয়া চলচ্চিত্ৰ। ছবিখন ক'লা-বগাকৈ নিৰ্মাণ কৰা হৈছিল। ফণী তালুকদাৰৰ 'মোৰে মলুৱা' শীৰ্ষক অঁনাতাৰ নাটক এখনৰ আধাৰত অতুল বৰদলৈয়ে চিত্ৰনাট্য ৰচনা কৰা ছবিখন 'চতুৰঙ্গ' নামত চাৰিজন পৰিচালকে পৰিচালনা কৰিছিল। পৰিচালক কেইগৰাকী আছিল- ফণী তালুকদাৰ, অতুল বৰদলৈ, গৌৰী বৰ্মন আৰু মুনীন বায়ন। সঙ্গীত পৰিচালনা কৰিছিল সলিল চৌধুৰীয়ে। নায়িকা আছিল বঙালী আৰু হিন্দী কথাছবিৰ প্ৰখ্যাত অভিনেত্ৰী ৰাখী। তেওঁ এজনী পূৰ্ববঙ্গীয় বঙালী ভগনীয়া ছোৱালীৰ ভাও লৈছিল। নায়কৰ ভাওত আছিল নৱাগত প্ৰশান্ত হাজৰিকা। অন্য এটা মুখ্য ভাওত আছিল পৰাগধৰ চলিহা। সত্ৰনগৰী বৰপেটাৰ পটভূমিত ৰচিত কাহিনীভাগৰ কেন্দ্ৰীয় বিষয় হ'ল, এজনী পূৰ্ববঙ্গীয় ভগনীয়া ছোৱালী আৰু এজন বৰপেটীয়া ডেকাৰ প্ৰেম আৰু বিভিন্ন সংস্কাৰে ভৰা সমাজখনৰ বাধা-বিপত্তি দূৰ কৰি লক্ষ্যস্থানত উপনীত হোৱাৰ প্ৰয়াস। কাহিনীৰ বিকাশত নাওখেলে গুৰুত্বপূৰ্ণ ভূমিকা লৈছে।

নিৰ্মাণ

অপৰাজেয়ৰ বৰ্হিদৃশ্য গ্ৰহণ বৰপেটা সত্ৰ, মানাহ, উজনি অসমৰ চাহ বাগিছা, উত্তৰ গুৱাহাটীৰ ওচৰৰ গাঁও আদিত কৰা হৈছিল। ছবিখনত আছিল বৰপেটাৰ বিখ্যাত নাওখেলৰ দৃশ্য আৰু বলিউডৰ নৃত্যপটিয়সী লক্ষীছায়াৰ এটি নৃত্য। এই নৃত্যটোৰ দৃশ্যগ্ৰহণ তথা ৰাখীৰ ওঁঠত দিয়া আৰু লতা মঙ্গেশকাৰে গোৱা গীতৰো বাণীবদ্ধন মুম্বাইৰ ষ্টুডিঅ'ত কৰা হৈছিল।

তথ্য সংগ্ৰহ

শ্ৰেণী:অসমীয়া চলচ্চিত্ৰ
শ্ৰেণী:১৯৭০ দশকৰ অসমীয়া চলচ্চিত্ৰ
শ্ৰেণী:১৯৭০ বৰ্ষৰ চলচ্চিত্ৰ
বিমান বৰুৱা

বিমান বৰুৱা অসমৰ এগৰাকী সংগীত পৰিচালক, গীতিকাৰ আৰু কণ্ঠশিল্পী। আধুনিক বিহুগীতৰ গীতিকাৰ আৰু শিল্পী হিচাপে তেওঁক বিশেষভাৱে জনা যায়।

তথ্য সংগ্ৰহ

শ্ৰেণী:অসমৰ কণ্ঠশিল্পী
শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
৩ নৱেম্বৰ

এইদিনটোত ঘটা কেইটামান উল্লেখযোগ্য ঘটনা-

ঘটনাৱলী

১৯৫৭ - স্পুটনিক-২ উপগ্ৰহৰে পৃথিৱীৰ প্ৰথম জীৱ মহাকাশলৈ প্ৰেৰণ কৰা হয়।

জন্ম

১৮৮৫ - কৰ্মবীৰ নবীন চন্দ্ৰ বৰদলৈ, ভাৰতৰ স্বাধীনতা আন্দোলনৰ নেতা, সমাজসেৱক আৰু অধিবক্তা।

দিৱস

পতাকা দিৱস (আৰৱ)।
বিজয় দিৱস (মালদ্বীপ)।

তথ্যসূত্ৰ

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা
দ্য নিউয়ৰ্ক টাইমচ‌, এই দিনটোত ঘটা কেইটামান উল্লেখযোগ্য ঘটনা
এধানি মাহীৰ হাঁহি (গ্ৰন্থ)

এধানী মাহীৰ হাঁহি,কথাশিল্পী মহিম বৰাৰ এক সৃষ্টি।উপন্যাস খনত মূলতঃ কুৰি শতিকাৰ অসমীয়া সমাজখনৰ এক বৰ্ণনা দাঙি ধৰা হৈছে।উপন্যাস খন ১৯৯৭ চনৰ ডিচেম্বৰ মাহত প্ৰথম প্ৰকাশিত হৈছিল।

উদ্ধৃতিসমূহ

মোৰ কাৰণে অতীত বুলিলে অকল এধানী মাহী, এধানী মাহীৰ আপডালত ডাঙৰ হোৱা চাৰিটা বছৰৰ স্মৃতিখিনি মাথোন। বাকী অতীতখিনি পাৰ হৈ অহা জীৱনটোৰ তাৎপৰ্যহীন অথচ প্ৰয়োজনীয় বিস্মৃতি। চেমনীয়া জীৱনৰ সেই চাৰিটা বছৰৰ সোঁৱৰণিয়ে উশাহ-নিশাহৰ দৰেই মোৰ জীৱনটোক বাহিৰে-ভিতৰে আৱৰি ৰাখিছে।
বুজিছ দেউকণ, তোৰ চুলি যদি আগলৈ কিচকিচীয়া কৰি ৰাখিব খুজিছ, কেতিয়াও চাবোন নলগাবি আৰু সপ্তাহে-দুসপ্তাহে এনেকৈ মূৰ ধুবি, নাৰিকলৰ তেল সানি ম'হৰ শিঙৰ ফণিৰে লাহে লাহে ফণিয়াবি। আৰু তোৰ দাঁতৰ আলু ফুলা মই কেনেকৈ ভাল কৰি দিলো? সদায় নিমখ মিহি কৰি পিহি লৈ খাইতেল (সৰিয়হৰ তেল) সানি দাঁত ঘঁহিবি, পুৱা আৰু ৰাতি ভাত খোৱাৰ পিছত, আগলৈ কেতিয়াও দাঁতৰ বেমাৰ নহ'ব, দাঁত পোকে নাখাব।
সঁচাই, জীৱনৰ কি বিচিত্ৰ গতি! যাক ধৰি আছে বুলি ভাব হয়, পিছ মুহূৰ্ততে সি আপোনা-আপুনি এৰা পৰে। ধৰা আৰু এৰাই জীৱনৰ লক্ষণ, সেয়ে আনি দিয়ে জীৱনৰ গতি। শেষত জীৱনটোৱে নিজৰ অতি প্ৰিয় দেহাটোকো এৰি আন কিবা এটাক ধৰেগৈ, হ'ব পাৰে সেইটোও এটা নতুন জীৱন। ককাদেউতাই ভকতীয়া কথা পাতোঁতে পদ মতা শুনোঃযেন জোকে তৃণ পাইলে এৰে আউৰ তৃণ।জীৱন-মৰণ-স্বপ্ন এৰে নোহি ভিন্ন॥'জীৱনে 'এৰিবৰ' কাৰণেহে 'ধৰে'। 'ধৰা'টো অৱলম্বনহে।
আপুনি কৈছিল মাহী, আপুনি যশোদা মাই। মাতৃৰ সেৱা কৰিবলৈ সুযোগ দিব লাগিব। আপুনি আশ্ৰম এৰি মোৰ লগত থাকিলেহে মই ঘৰ-সংসাৰত সোমাম। নহ'লে ময়ো আশ্ৰমত থকাৰ দৰে থাকিম।
নিজৰ বংশৰ ধাৰাটো বোৱাই ৰাখিবৰ কাৰণেই নাৰী-পুৰুষৰ সামাজিক ধৰ্মীয় সীমাৰ মাজত মিলনৰ ব্যৱস্থা। সেয়ে নহ'লে বিবাহব অৰ্থ অকল ইন্দ্ৰিয় চৰিতাৰ্থ। বিবাহৰ যোগেদিয়ে পুৰুষ হয় পিতৃ, নাৰী হয় মাতৃ, তাৰ পিছত ককা, আজোককা, একৈশ পুৰুষ নহ'লেও শ্ৰাদ্ধ-পিণ্ডৰ সাতপুৰুষ। মৃত্যু আছে কাৰণেই বিয়াৰ প্ৰয়োজন একান্ত।

উৎস

শ্ৰেণী:অসমীয়া উপন্যাস
শ্ৰেণী:সাহিত্য অকাডেমী বঁটা বিজয়ী গ্ৰন্থ
কীটনাশক

কীটনাশক হৈছে বিষাক্ত পদাৰ্থ যিয়ে পোক-পৰুৱা বিনাশ কৰাত সহায় কৰে। ৰাসায়নিক কীটনাশক মূলতঃ পোক-পৰুৱা নিয়ন্ত্ৰণৰ বাবে ব্যৱহাৰ কৰা হয়। ইয়াৰ প্ৰয়োগে পোক-পৰুৱাৰ কণী আৰু পলু ধ্বংস কৰে। কৃষিকে ধৰি চিকিৎসা, উদ্যোগিক আৰু ঘৰুৱা কামত প্ৰয়োগ কৰা হয়। বিংশ শতিকাত কৃষি উৎপাদনশীলতা বৃদ্ধিৰ প্ৰধান নিয়ন্ত্ৰক হিচাপে কীটনাশকৰ ব্যৱহাৰ সম্প্ৰসাৰিত হোৱা বুলি বিশ্বাস কৰা হয়। কীটনাশকৰ লগত মিহলি কৰা খাদ্যই প্ৰায়ে মানুহৰ ক্ষতি কৰে। ইয়াৰ উপৰিও ব্যৱহৃত প্ৰায় সকলো ধৰণৰ কীটনাশকে পৰৱৰ্তী সময়ত জৈৱ বৈচিত্ৰ্যৰ ওপৰত যথেষ্ট প্ৰভাৱ পেলোৱা বুলি ভবা হয়। বহু ধৰণৰ কীটনাশক দ্ৰব্য মানুহৰ বাবেও ক্ষতিকাৰক। কিছুমান কীটনাশকে খাদ্য শৃংখলতো প্ৰভাৱ পেলায়।

নিকোটিন, নিমৰ পৰা আহৰণ কৰা প্ৰাকৃতিকভাৱে পোৱা কীটনাশক, পোক-পৰুৱাৰ বিৰুদ্ধে ব্যৱহাৰ কৰা হয়। আমেৰিকা আৰু কানাডাকে ধৰি বিশ্বজুৰি নিকোটিন ভিত্তিক কীটনাশক এতিয়াও ব্যৱহাৰ কৰা হৈছে। কিন্তু ইউৰোপীয় সংঘৰ দেশসমূহত এনে কীটনাশকৰ ব্যৱহাৰ নিষিদ্ধ কৰা হৈছে। ধাতুৰ যৌগ আৰু আৰ্চেনেট, তাম আৰু ফ্ল'ৰিন যৌগৰে অ-হাৰ্বিচাইড প্ৰস্তুত কৰা হয় য'ত প্ৰায়ে চালফাৰ থাকে।

বিক্ৰী

২০১৬ চনত বিশ্বজুৰি কীটনাশক বিক্ৰীৰ ১৮% কীটনাশক ঔষধৰ পৰিমাণ বুলি অনুমান কৰা হৈছিল। ২০১৮ চনত বিশ্বজুৰি কীটনাশকৰ বিক্ৰী ১৮.৪ বিলিয়ন ডলাৰ বুলি অনুমান কৰা হৈছিল, ইয়াৰে ২৫% নিওনিকোটিন'ইড, ১৭% পাইৰেথ্ৰ'ইড, ১৩% ডাইএমাইড, আৰু বাকীবোৰ আন বহুতো শ্ৰেণীৰ যিবোৰ বজাৰৰ ১০%তকৈ কম মূল্যত বিক্ৰী হৈছিল।

কৃত্ৰিম কীটনাশক

কৃত্ৰিম বা ৰাসায়নিক কীটনাশক প্ৰাকৃতিকভাৱে পোৱা নগৈ, মানৱসৃষ্ট যৌগ যিবোৰ পোক-পৰুৱা হত্যা বা নিয়ন্ত্ৰণ কৰিবলৈ ব্যৱহাৰ কৰা হয়। এইবোৰত সাধাৰণতে অৰ্গেনোফছফেট, কাৰ্বামেট, পাইৰেথ্ৰ'ইড, আৰু নিওনিকোটিন'ইড সমূহ অন্তৰ্ভুক্ত। এই কীটনাশকে অধিক ক্ষিপ্ৰ আৰু ব্যাপক কাৰ্যক্ষমতা দেখুৱায়, কিন্তু ইয়াৰ অধিক পৰিমাণত ব্যৱহাৰে পৰিবেশৰ ওপৰত নেতিবাচক প্ৰভাৱ পেলাব পাৰে।

জীৱবৈজ্ঞানিক কীটনাশক

জীৱবৈজ্ঞানিক কীটনাশক বা বায়'পেষ্টিচাইড হৈছে পোক-পৰুৱাৰ ওপৰত প্ৰাকৃতিকভাৱে প্ৰাপ্ত জীৱাণু, উদ্ভিদ-উৎপন্ন পদাৰ্থ, বা অন্যান্য প্ৰাকৃতিক উপাদানৰ পৰা তৈয়াৰ কৰা কীটনাশক। ই সাধাৰণতে বাছনি কাৰ্যক্ষমতা আৰু কম পৰিবেশ দূষণ সৃষ্টি কৰাৰ বাবে জনপ্ৰিয় হৈ উঠিছে। উদাহৰণস্বৰূপে ব্যাক্টেৰিয়া (যেনে Bacillus thuringiensis), ছাৰি, ভাইৰাছ, আৰু প্ৰাকৃতিক ফাংগাছ ব্যৱহাৰ কৰা হয়।

পৰিবেশগত বিষাক্ততা

কীটনাশকৰ ব্যৱহাৰে পানী, মাটি, আৰু বায়ুৰ বিষাক্ততা বৃদ্ধি কৰিব পাৰে। বিশেষকৈ কৃত্ৰিম কীটনাশকে অ-লক্ষ্য জীৱক ক্ষতি কৰে, জলজ জীৱৰ মৃত্যুৰ বাবে দায়ী হয়, আৰু খাদ্য শৃংখলাত বিষৰ সঞ্চালন ঘটায়। এই সংকটৰ বাবে বহুতো দেশত নিয়ন্ত্ৰণ আৰু বিকল্প ব্যৱস্থা গ্ৰহণ কৰা হৈছে।

বিকল্প

পোক-পৰুৱাৰ ফলত শস্যৰ ক্ষতিৰ পৰা হাত সাৰিবলৈ ৰাসায়নিক কীটনাশক ব্যৱহাৰ কৰাৰ পৰিৱৰ্তে এতিয়া বহুতো বিকল্প বিকল্প উপলব্ধ যিয়ে কৃষকক বৃহৎ অৰ্থনৈতিক ক্ষতিৰ পৰা ৰক্ষা কৰিব পাৰে। ইয়াৰে কিছুমান হ'ল—
কীট-পতংগৰ আক্ৰমণ প্ৰতিৰোধী বা অন্ততঃ কম সংবেদনশীল প্ৰজনন শস্য।
জৈৱিক নিয়ন্ত্ৰণৰ প্ৰকাৰ হিচাপে কীট-পতংগৰ জনসংখ্যা নিয়ন্ত্ৰণ কৰিবলৈ শিকাৰু, পৰজীৱী বা ৰোগ সৃষ্টিকাৰী জীৱাণু মুকলি কৰা।
ৰাসায়নিক নিয়ন্ত্ৰণ যেনে ফেৰ’মন পথাৰত মুকলি কৰি পোক-পৰুৱাক বিভ্ৰান্ত কৰি সংগী বিচাৰি উলিয়াব নোৱাৰি বংশবৃদ্ধি কৰিব নোৱাৰিব।
সংহত কীট ব্যৱস্থাপনা : অনুকূল ফলাফল লাভ কৰিবলৈ একাধিক কৌশল একেলগে ব্যৱহাৰ কৰা।
পুছ-পুল কৌশল : কীট-পতংগটোক বিকৃত কৰা "ঠেলি" শস্যৰ সৈতে আন্তঃশস্য, আৰু সীমাত "টানি" শস্য ৰোপণ কৰা যিয়ে ইয়াক আকৰ্ষণ কৰে আৰু ফান্দত পেলায়।

তথ্যসূত্ৰ

শ্ৰেণী: কৃষি

তথ্যসূত্ৰ
জুলি মাকানি

জুলি মাকানি (জন্ম ১৯৭০) এগৰাকী তাঞ্জানিয়াৰ চিকিৎসা গৱেষক। ২০১৪ চনৰপৰা তেওঁ ৱেলকাম ট্ৰাষ্টৰ গৱেষক ফেলো আৰু মুহিম্বিলি ইউনিভাৰ্চিটি অৱ হেল্থ এণ্ড এলাইড ছায়েন্স (MUHAS)ৰ ৰক্তবিজ্ঞান আৰু ৰক্ত সঞ্চালন বিভাগৰ সহযোগী অধ্যাপিকা।
ইয়াৰ উপৰি অক্সফৰ্ড বিশ্ববিদ্যালয়ৰ নাফিল্ড চিকিৎসা বিভাগৰ ভিজিটিং ফেলো আৰু পৰামৰ্শদাতা, তেওঁৰ ঘৰ তাঞ্জানিয়াৰ দাৰ এছ চালামত। ২০১১ চনত তেওঁ ছিকেল চেল ৰোগৰ সৈতে কৰা কামৰ বাবে ৰয়েল ছ'চাইটি ফাইজাৰ বঁটা লাভ কৰে।

শিক্ষা

তাঞ্জানিয়াৰ আৰুছাৰ ছেইণ্ট কনষ্টেণ্টাইন প্ৰাথমিক বিদ্যালয়ত পঢ়াৰ পিছত ১৯৯৭ চনত তেওঁ কমনৱেলথ বৃত্তিৰে লণ্ডন বিশ্ববিদ্যালয়ৰ ৰয়েল পোষ্টগ্ৰেজুৱেট মেডিকেল স্কুলৰ হামাৰস্মিথ হাস্পতালত অভ্যন্তৰীণ চিকিৎসা বিজ্ঞানৰ স্নাতকোত্তৰ অধ্যয়ন কৰে। তাৰপৰাই তেওঁ অক্সফৰ্ড বিশ্ববিদ্যালয়ৰ নাফিল্ড চিকিৎসা বিভাগৰ গৱেষক হিচাপে অক্সফৰ্ডলৈ যায়।

জৈৱ চিকিৎসা গৱেষণা

২০০৪ চনত তেওঁ ৱেলকাম ট্ৰাষ্টৰ প্ৰশিক্ষণ ফেল'শ্বিপ লাভ কৰে আৰু মুহিবিলি ইউনিভাৰ্চিটি অৱ হেল্থ এণ্ড এলাইড চাইন্সেছ (MUHAS)ত ছিকেল চেল ডিজিজ (SCD) কাৰ্যসূচী স্থাপন কৰে, য'ত ২০০০ৰো অধিক এছচিডি ৰোগীৰ সম্ভাৱ্য চোৱা-চিতা কৰা হয়।
ছিকেল চেল ৰোগত ৰক্তকণিকাবোৰৰ আকৃতি অস্বাভাৱিক হয়, যাৰ ফলত শৰীৰৰ মাজেৰে তেজৰ সোঁত আৰু তাৰ ফলত সমগ্ৰ শৰীৰত অক্সিজেন পৰিবহণত সমস্যাৰ সৃষ্টি হয়। জিনীয় বিকাৰ, এই ৰোগে পুনৰাবৃত্তিমূলক বিষ আৰু অংগসমূহৰ গুৰুতৰ ক্ষতিৰ সৃষ্টি কৰে যাৰ ফলত মৃত্যু হ'ব পাৰে। তাঞ্জানিয়াত বছৰি প্ৰায় আঠৰপৰা এঘাৰ হাজাৰ শিশুৰ জন্ম হয় ছিকেল-চেল ৰোগত। মুহিবিলিত মাকানীৰ প্ৰাৰম্ভিক কামৰ কেন্দ্ৰবিন্দু আছিল মেলেৰিয়া, বেক্টেৰিয়াৰ সংক্ৰমণ আৰু ষ্ট্ৰোকৰ দৰে কাৰকসমূহ পৰীক্ষা কৰা, যিবোৰে হস্তক্ষেপ উপলব্ধ হ'লে অসুস্থতা আৰু মৃত্যুৰ ক্ষেত্ৰত যথেষ্ট অৰিহণা যোগায় বুলি ধৰা হয়।

তথ্যসূত্ৰ

শ্ৰেণী:চিকিৎসাবিদ
গুইল্‌গি

গুইল্‌গি (; gwyllt “বনৰীয়া” বা gwyll “সন্ধ্যা/অন্ধকাৰ” + ci “কুকুৰ” শব্দদ্বয়ৰ সংযোজনে গঠিত এক যৌগিক শব্দ) হৈছে ৱেলছৰ এক পৌৰাণিক কুকুৰ। ইয়াক সাধাৰণতে ভূতসদৃশ এক ভয়ংকৰ ৰূপত বৰ্ণনা কৰা হয়, যাৰ আকৃতি ইংলিছ মাষ্টিফ বা ক’লা নেউলৰ দৰে, শ্বাস অশুভ আৰু চকু দুটা জ্বলন্ত ৰঙা। ইংৰাজ লোককথাত পোৱা ক’লা কুকুৰৰ ধাৰণাটোৰ ই ৱেলছীয় ৰূপ বুলি গণ্য কৰা হয়।

বিকল্প নাম

গুইল্‌গিক কেতিয়াবা কুন অন্নুফ্ন (Cwn Annwfn বা Cwn Annwn, অৰ্থাৎ “অন্যজগতৰ কুকুৰ”) আৰু কুন কিৰ্ফ (Cwn Cyrff, অৰ্থাৎ “মৃতদেহৰ কুকুৰ”) বুলিও কোৱা হয়।

প্ৰতিবেদিত দৰ্শন

ৱেলছৰ উত্তৰ-পূৰ্বাঞ্চলত এই জীৱটোৰ বহু দৰ্শনৰ কথা কোৱা হৈছে। বিশেষকৈ ডেনবিগশ্বায়াৰৰ লানডেগ্লাৰ ওচৰত অৱস্থিত Nant y Garth পাহাৰীয়া পথত ইয়াক দেখা পোৱা গৈছে বুলি বিশ্বাস কৰা হয়। ইয়াক ৰেক্সহামৰ মাৰ্চৱিয়েল অঞ্চললৈকে দেখা গৈছে বুলিও কিছুমানে দাবী কৰে। আজিও এই ভয়ংকৰ জীৱটোৰ দৰ্শনৰ কাহিনী শুনিবলৈ পোৱা যায়।

জনপ্ৰিয় সংস্কৃতিত

ফেইথ হাণ্টাৰৰ উপন্যাস ব্লাড অৱ দ্য আৰ্থত স্থানীয় এক উপাসনামূলক গীৰ্জাৰ বহু সদস্যক গুইল্‌গিত ৰূপান্তৰিত কৰা হয় আৰু তেওঁলোকে মুখ্য চৰিত্ৰ নেলক বন্দী কৰে।

এছ এল হাৰ্বিৰ ৱেল অৱ শেড’জ শৃংখলাত গুইল্‌গিয়ে ছংগচপিয়েৰ আৰু এৰিষ্টইৰ কাহিনীত গুৰুত্বপূৰ্ণ ভূমিকা পালন কৰে।

হেইলি এডৱাৰ্ডছৰ দ্য বিগিনাৰ্ছ গাইড টু নেক্ৰোমেন্সি শৃংখলাত হুড নামৰ এজন গুইল্‌গি ফেৰাডে নামৰ এক উচ্চমানৰ কনড’মিনিয়ামৰ প্ৰহৰী হিচাপে দেখা যায়, য’ত লিনাচ বাস কৰে। তাৰ বন্ধু লেথে মুখ্য চৰিত্ৰৰ ঘনিষ্ঠ বন্ধু হৈ উঠে, আৰু লেথৰ ভায়েক আটলান্টাৰ গোটটোৰ বিটা।

তথ্যসূত্ৰ

বাহ্যিক সংযোগ

Dogs of Darkness, বিবিচি ৱেলছ
Well of Shadows Series, এছ এল হাৰ্বি

শ্ৰেণী:পৌৰাণিক কথা
শ্ৰেণী:কিংবদন্তিমূলক জীৱ
শাৰদ পূৰ্ণিমা

শাৰদ পূৰ্ণিমা হৈছে হিন্দু চান্দ্ৰবৰ্ষৰ আহিন মাহৰ পূৰ্ণচন্দ্ৰ তিথিত পালন কৰা এক কৃষি উৎসৱ। এই উৎসৱক যাক কুমাৰা পূৰ্ণিমা, কোজাগীৰি পূৰ্ণিমা, নৱণ পূৰ্ণিমা, আৰু কৌমুদী পূৰ্ণিমা বুলিও কোৱা হয়। মৌচুমী ঋতুৰ সমাপ্তিৰ চিহ্ন হিচাপে এই উৎসৱ পালন কৰা হয়। এই উৎসৱৰ দিনত, শিৱ পাৰ্বতি, ৰাধাকৃষ্ণ আৰু লক্ষ্মী নাৰায়ণৰ দৰে বহুতো দিব্য যুগলক চন্দ্ৰৰ সৈতে পূজা কৰা হয় আৰু ফুল আৰু পায়স (চাউল আৰু গাখীৰেৰে নিৰ্মিত মিঠা ব্যঞ্জন) আগবঢ়োৱা হয়। মন্দিৰত থকা দেৱতাসকলক সাধাৰণতে চন্দ্ৰৰ উজ্জ্বলতা বুজাবলৈ বগা ৰঙৰ বস্ত্ৰেৰে আভূষিত কৰা হয়। বহু লোকে এই দিনটোত সম্পূৰ্ণ উপবাসে থাকি পালন কৰে।

এই দিনটো দেশৰ বিভিন্ন প্ৰান্তত পৃথকভাৱে পালন কৰা হয়। উৰিষ্যাত, এই দিনটোতে অবিবাহিত মহিলাসকলে তেওঁলোকৰ উপযুক্ত পতি (কুমাৰা) পোৱাৰ লোকবিশ্বাস মতে উপবাস পালন কৰে। এই উৎসৱৰ আৰম্ভণিতে মহিলাসকলে নাৰিকলৰ পাতেৰে নিৰ্মিত 'কুলা' নামৰ এটা কলহত ভজা ধান আৰু নাৰিকল, কল, তিঁয়হ, তামূল, পান, কুহিয়াৰ, মধুৰিআম আদি ৭ বিধ ফলৰ সৈতে আৰতি কৰি সূৰ্যোদয়ৰ লগে লগে সূৰ্য্য দেৱতাক স্বাগতম জনাই। সন্ধিয়া তেওঁলোকে 'তুলসী'ৰ সন্মুখত ফল, দধি আৰু গুৰৰ সৈতে ৰাতিপুৱাৰ ভজা চাউলৰ খাদ্য প্ৰস্তুত কৰি উপবাস ভঙ্গ কৰে। ইয়াৰ পিছত তেওঁলোকে পূৰ্ণচন্দ্ৰৰ পোহৰত খেল আৰু নৃত্য−গীত কৰে। গুজৰাটৰ বহু অংশত, চন্দ্ৰৰ পোহৰত গৰ্বা (নৃত্যৰ এটা প্ৰকাৰ) নৃত্য কৰা হয়।

কোজাগৰী পূৰ্ণিমাত কোজাগাৰী ব্ৰত পালন কৰা হয়। দিনটোৰ উপবাসৰ পিছত ৰাতি চন্দ্ৰৰ পোহৰত এই ব্ৰত পালন কৰা হয়। সমৃদ্ধিৰ হিন্দু দেৱী লক্ষ্মীক এই দিনটোত যথেষ্ট ভাৱে আৰাধনা কৰা হয় কিয়নো ইয়াক তেওঁৰ জন্মদিন বুলি বিশ্বাস কৰা হয়। বৰষুণৰ দেৱতা ইন্দ্ৰৰ লগতে তেওঁৰ হাতী ঐৰাৱতকো এই দিনটোত পূজা কৰা হয়। এই শাৰদীয় পুৰ্ণিমাৰ নিশাতেই গোপীসকলৰ সৈতে ৰাধাকৃষ্ণৰ ৰাস (নৃত্যৰ ৰূপ) নৃত্যও হৈছিল বুলি বিশ্বাস কৰা হয়। এই দিব্য ৰাসত অংশগ্ৰহণ কৰিবলৈ ভগৱান শিবই গোপেশ্বৰ মহাদেৱৰ ৰূপ ধাৰণ কৰিছিল। এই নিশাৰ উজ্জ্বল বৰ্ণনা ব্ৰহ্ম পুৰানা, স্কন্দ পুৰানা, আৰু লিংগ পুৰনাতো উল্লেখ কৰা হৈছে। লগতে এই পূৰ্ণচন্দ্ৰৰ নিশা দেৱী লক্ষ্মী মানুহৰ কাৰ্য−কলাপ চাবলৈ পৃথিৱীত নামি আহে বুলিও বিশ্বাস কৰা হয়।

তথ্য সংগ্ৰহ

শ্ৰেণী:হিন্দুধৰ্মৰ উৎসৱসমূহ
শ্ৰেণী:ভাৰতৰ উৎসৱসমূহ
শ্ৰেণী:বাংলাদেশৰ উৎসৱ
আছ-ছুন্না ফাউণ্ডেশ্যন

আছ-ছুন্নাহ ফাউণ্ডেচন হৈছে বাংলাদেশৰ অৰাজনৈতিক আৰু অলাভজনক ধৰ্মীয় সংগঠন। ইয়াত শিক্ষা, ইছলামিক দ’ৱাহ আৰু মানৱ কল্যাণকে ধৰি বিভিন্ন বিষয়ৰ ওপৰত আলোচনা কৰা হৈছে। ২০১৭ চনত শ্বেখ আহমদুল্লাই প্ৰতিষ্ঠা কৰিছিল আৰু আৰম্ভণিৰে পৰাই অধ্যক্ষ হিচাপে পৰিচালনা কৰি আহিছে। এই সংস্থাৰ অধীনত আছ-ছুন্নাহ দক্ষতা বিকাশ প্ৰতিষ্ঠান আৰু মাদ্ৰাছাত-চুন্না নামৰ মাদ্ৰাছা কাৰ্যসূচী আৰম্ভ কৰা হৈছে। এই সংস্থাটোৱে শিক্ষা, সেৱা আৰু দাৱাহৰ নীতিৰ ওপৰত কাম কৰে। সংস্থাটোৱে বন্যাক্ৰান্তক সাহায্য বিতৰণ, ঠাণ্ডাৰ বাবে কাপোৰ বিতৰণ, ভোকাতুৰ লোকক খাদ্য বিতৰণকে ধৰি বিভিন্ন সেৱামুখী কাম-কাজ চলায়।

তথ্য উৎস

শ্ৰেণী:বাংলাদেশত অৱস্থিত অলাভজনক সংগঠনসমূহ